Александър Блок
Ти сам сред стаята седиш…

Превод от руски: Петър Велчев, 1992

chitanka.info

Ти сам сред стаята седиш.

        Не ме ли чуваш?

Аз зная: ти сега не спиш…

        Ти страшно се вълнуващ.

Вратата отвори! — С тих глас

        изричам твойто име.

Един отдавнашен твой час

        съм аз — пусни ме!

Сега бълнуваш пак, аз знам —

        ти си метежен!

О, все едно ще вляза сам,

        приятелю мой нежен…

Припомняй си без страх за мен:

        бе млад и жаден…

На бял кон литна устремен

        под листопада хладен!

Натам — де заникът трепти

        янтарно-златен!

Тогава мислеше ли ти

        за своя път обратен?

Сега си мъдър и суров —

        недей мърмори!

Спомни си първата любов

        и слънчеви простори!

Защо челото ти скърби

        и се навежда низко?

Не ветрове — тръбят тръби:

        смъртта е близко!

Отговори ми, бъди прям:

        денят ти бе ли ярък?

Аз царствен саван ще ти дам

        вместо подарък!

1909

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.